Folketing
1998-02-17

Til hr. Jensby bare det, at et urigtigt argument fra regeringen bliver jo ikke mere rigtigt af, at hr. Jensby gentager det. Når man spørger, hvad mandatet er for den militære aktion mod Irak, henvises der til en resolution, der er vedtaget for 7 år siden. Hvad var situationen for 7 år siden? Den var, at Irak havde overskredet grænserne til Kuwait og havde startet en krig. Det var da en ganske, ganske, ganske, ganske anden situation. Men lad nu det ligge. Men konsekvensen af hr. Jensbys synspunkt og også af udenrigsministerens synspunkt er, at nu er der fri fortolkningsfrihed for Sikkerhedsrådets medlemmer. Ethvert sikkerhedsrådsmedlem, der herefter tolker, at der et eller andet sted i verden sker et overgreb på en af FN's resolutioner, har hermed en knæsat ret til at gå ud og udøve militær magt. Det er det, man gør med den her beslutning, og det er derfor, det er så alvorligt. Man undergraver totalt det FN-system, der er bygget op siden Anden Verdenskrig med denne beslutning. Så skal jeg bare sige til det folkeretlige, at hvis fru Ingrid Rasmussens ordførerskab skal give mening, må det betyde, at vi får lejlighed til i Forsvarsudvalget at indhente uafhængige folkeretsvurderinger af, om der ligger et FN-mandat eller ej. Ellers gav det ingen mening.